**Pozitronu emisijas tomogrāfijas ar datortomogrāfiju pakalpojuma nosūtīšanas un sniegšanas kārtība**

**I Pozitronu emisijas tomogrāfijas ar datortomogrāfiju pakalpojuma nosūtīšanas kārtība**

1. **Pacientiem, kas nav stacionēti:**
   1. IZPILDĪTĀJS ievēro šo kārtību, nosūtot personu uz valsts apmaksātiem veselības aprūpes pakalpojumiem - Pozitronu emisijas tomogrāfiju ar datortomogrāfiju (turpmāk – PET/DT).
   2. IZPILDĪTĀJS pirms personas nosūtīšanas uz PET/DT izvērtē un dokumentē medicīniskās indikācijas veselības aprūpes pakalpojuma saņemšanai un sagatavo nosūtījumu veselības aprūpes pakalpojumu saņemšanai, kuram pievieno konsīlija, kas organizēts 1.3. un 1.4. punktā minētajā sastāvā, slēdzienu, izņemot 1.5.punktā minētos gadījumus.
   3. IZPILDĪTĀJS nodrošina, ka konsīlijā par PET/DT nepieciešamību piedalās ne mazāk kā 3 ārsti, tai skaitā viens no tiem ir radiologs.
   4. Ja pacientam ar onkohematoloģisku diagnozi tiek organizēts hematologu konsīlijs, IZPILDĪTĀJS nodrošina, ka tā sastāvā ir 2 hematologi un 1 radiologs vai 3 hematologi.
   5. Konsīlija slēdziens nav nepieciešams un par nosūtījumu uz PET/DT nepieciešamību lemj ārstējošais ārsts šādos gadījumos un šādā kārtībā, ja:
      1. pacientam ir histoloģiski pierādīta Hodžkina slimība, kā arī gadījumā, ja nepieciešams noteikt slimības stadijas ne Hodžkina limfomai (saskaņā ar SSK10 diagnozes kodi C81 – C86.6) - par izmeklējuma nepieciešamību lemj hematologs, bērnu onkohematologs vai onkologs ķīmijterapeits;
      2. pacientam ir sēklinieku audzējs vai neseminomas (saskaņā ar SSK10 diagnozes kods C62) gadījumā - par izmeklējuma nepieciešamību lemj hematologs vai onkologs ķīmijterapeits;
      3. pacientam ir histoloģiski pierādīta ādas melanoma III – IV stadijā (saskaņā ar SSK10 diagnozes kods C43) - par izmeklējuma nepieciešamību lemj onkologs ķīmijterapeits vai bērnu onkohematologs.
2. **Stacionētiem pacientiem:**
   1. SIA „Rīgas Austrumu klīniskā universitātes slimnīca”, VSIA „Paula Stradiņa klīniskā universitātes slimnīca”, Sabiedrība ar ierobežotu atbildību „Daugavpils reģionālā slimnīca”, SIA „LIEPĀJAS REĢIONĀLĀ SLIMNĪCA”, VSIA “Bērnu klīniskā universitātes slimnīca”, VSIA “Traumatoloģijas un ortopēdijas slimnīca” (turpmāk – IZPILDĪTĀJS) nodrošina stacionārā pacienta nogādāšanu uz PET/DT izmeklējuma veikšanai uz AS “Latvijas Jūras medicīnas centrs” Sarkandaugavas ambulatorās veselības aprūpes centru (Patversmes iela 29, Rīga) vai SIA Medicīnas sabiedrība "ARS" Diagnostikas klīniku (Jāņa Asara iela 3, Rīga un Gardenes iela 13, Rīga), ja par šī izmeklējuma nepieciešamību ir lēmis ārstu konsīlijs.
   2. IZPILDĪTĀJS nodrošina konsīlija sastāvu atbilstoši šīs kārtības 1.3. un 1.4. punktā minētajam.
   3. IZPILDĪTĀJS izvērtē, vai pacientam turpmākās ārstēšanas taktikas noteikšanai PET/DT ir pacienta diagnozei un veselības stāvoklim vienīgais un atbilstošākais izmeklējuma veids, tādā veidā rūpējoties, lai ierobežotie valsts budžeta līdzekļi šim veselības aprūpes pakalpojumu veidam tiktu izmantoti racionāli un maksimāli efektīvi.
   4. IZPILDĪTĀJS nodrošina visu nepieciešamo, lai pacientu sagatavotu izmeklējuma veikšanai, tajā skaitā, pieejamo pacienta iepriekš veikto izmeklējumu izskatīšanu, nieru funkciju novērtēšanu, pamatojoties uz iepriekšēju analīžu rezultātiem, glikozes līmeņa un asinsspiediena mērīšanu, precīza auguma un svara noteikšanu.
   5. IZPILDĪTĀJS informē pacientu par:
      1. pareizu sagatavošanos izmeklējuma veikšanai;
      2. radiofarmaceitisko preparātu ievadīšanu un izmeklējuma norisi;
      3. veicamajām darbībām pēc izmeklējuma.
   6. DIENESTS veic samaksu IZPILDĪTĀJAM atbilstoši Vadības informācijas sistēmā ievadītajai informācijai (veidlapa Nr.066/u „No stacionāra izrakstīta (miruša) slimnieka karte”, kura ir iekļauta rēķinā) atbilstoši PET/DT apmaksas finansējumam tekošā kalendārā gada noteiktās summas ietvaros.
   7. IZPILDĪTĀJS, atbilstoši Ministru kabineta 2018.gada 28.augusta noteikumu Nr.555 “Veselības aprūpes pakalpojumu organizēšanas un samaksas kārtība” 97.punktam par personai veikto PET/DT izmeklējumu, norēķinās ar ārstniecības iestādi - manipulāciju veicēju.

**II Pozitronu emisijas tomogrāfijas ar datortomogrāfiju pakalpojuma sniegšanas kārtība**

* 1. IZPILDĪTĀJS nodrošina, ka PET/DT izmeklējums tiek veikts, pamatojoties uz VSIA „Rīgas Austrumu klīniskā universitātes slimnīca”, VSIA „Paula Stradiņa klīniskā universitātes slimnīca”, Sabiedrība ar ierobežotu atbildību „Daugavpils reģionālā slimnīca”, SIA „LIEPĀJAS REĢIONĀLĀ SLIMNĪCA”, VSIA “Bērnu klīniskā universitātes slimnīca”, VSIA “Traumatoloģijas un ortopēdijas slimnīca” (turpmāk – visas kopā un katra atsevišķi Slimnīca) izsniegtu nosūtījumu, kuram pievienots konsīlija slēdziens, ja par šī izmeklējuma nepieciešamību ir lēmis ārstu konsīlijs 1.3. un 1.4. punktā minētajā sastāvā, kā arī 1.5. punktā minētajā gadījumā.
  2. IZPILDĪTĀJS nodrošina visu nepieciešamo, lai pacientu sagatavotu PET/DT izmeklējuma veikšanai (piemēram, pieejamo pacienta iepriekš veikto izmeklējumu izskatīšana, tajā skaitā nieru funkciju novērtēšana, pamatojoties uz iepriekšēju analīžu rezultātiem, glikozes līmeņa un asinsspiediena mērīšana, atbilstošas telpas, kur pacientam sagaidīt izmeklējuma veikšanu, precīza auguma un svara noteikšana), izņemot gadījumus, ja izmeklējumu veic stacionētam pacientam, kad pacientu izmeklējuma veikšanai sagatavo Slimnīca.
  3. IZPILDĪTĀJS informē pacientu par:
     1. pareizu gatavošanos PET/DT izmeklējuma veikšanai;
     2. radiofarmaceitiskā preparātu ievadīšanu un izmeklējuma norisi;
     3. veicamajām darbībām pēc izmeklējuma;
     4. rezultātu saņemšanas kārtību.
  4. IZPILDĪTĀJS nodrošina PET/DT izmeklējuma apraksta sagatavošanu, kā arī pacienta un nosūtītāja informēšanu par izmeklējuma rezultātiem piecu darba dienu laikā pēc izmeklējuma veikšanas, ņemot vērā, ka apraksts satur tajā skaitā šādu informāciju:
     1. glikozes līmenis pirms radiofarmaceitiskā preparāta ievadīšanas;
     2. izmantotais radiofarmaceitiskais preparāts, tā deva, aktivitāte (MBq un/vai mCi), ievadīšanas veids un laiks no ievadīšanas līdz izmeklējumam;
     3. citi ievadītie medikamenti/kontrastvielas (ja lietoti) un to devas;
     4. izmeklējuma norises apraksts (t.sk., pacienta novietojums, roku novietojums);
     5. izmeklējuma atradnes un to interpretācija;
     6. ja izmeklējuma rezultāts ir salīdzināts ar iepriekš veiktiem izmeklējumiem, tad jānorāda secinājumi, kas radušies, veicot izmeklējumu salīdzinājumu;
     7. slēdziens;
     8. rekomendācijas (tajā skaitā, ja vajadzīgs – nepieciešamie tālākie izmeklējumi).
  5. IZPILDĪTĀJS nodrošina PET/DT izmeklējuma datu un izmeklējuma apraksta ievietošanu vienotajā veselības nozares elektroniskajā informācijas sistēmā, norādot kodu 1.3.6.1.4.1.38760.1.2.3.1371 ar vērtību “PT” un kodu 1.3.6.1.4.1.38760.1.2.3.1349 ar vērtību “DICOM izmeklējums” XML failā, piecu darba dienu laikā pēc izmeklējuma veikšanas, kā arī pēc pacienta pieprasījuma un bez papildu samaksas izsniedz pacientam iegūtos vizuālās diagnostikas datus saglabātus ārējā informācijas nesējā.
  6. Veicot ļaundabīgo audzēju sekundāro diagnostiku, ievada veidlapas Nr.024/u „Ambulatorā pacienta talons” (turpmāk – talons) informāciju Vadības informācijas sistēmā (turpmāk – VIS), IZPILDĪTĀJS norāda pacientu grupa „C2 - Ļaundabīgo audzēju sekundārā diagnostika”.
  7. Gadījumos, kad PET/DT izmeklējumu saņem stacionārs pacients un IZPILDĪTĀJS par to saņem samaksu no Slimnīcas, kas nosūtījusi pacientu, IZPILDĪTĀJS neievada VIS talonu ar informāciju par stacionāram pacientam veikto PET/DT izmeklējumu.
  8. Apmaksu par ambulatori sniegtajiem pakalpojumiem saskaņā ar Vienotā līguma 1.pielikumā PET/DT norādītajiem nosacījumiem DIENESTS veic atbilstoši faktiski sniegto pakalpojumu apjomam.
  9. Ja IZPILDĪTĀJS tehnisku iemeslu dēļ nevar nodrošināt PET/DT pakalpojuma sniegšanu konkrētai personai, IZPILDĪTĀJAM jāizskaidro personai iespēja vērsties citā ārstniecības iestādē, kurai ir līgums par šāda pakalpojuma sniegšanu ar DIENESTU, kas minēto pakalpojumu attiecīgajā izņēmuma gadījumā var nodrošināt, informējot personu par šo konkrēto ārstniecības iestādi un nepieciešamības gadījumā sazinoties ar to.
  10. Darbinieku vai tehnisko iekārtu maiņas gadījumā IZPILDĪTĀJS ne vēlāk kā piecu darba dienu laikā no izmaiņu veikšanas informē DIENESTU par attiecīgā darbinieka vai tehniskās iekārtas atbilstību 2018.gada PET/DT pakalpojumu sniedzēju atlases procedūras nolikumā norādītajām prasībām.
  11. Atbilstoši 2018. gada PET/DT pakalpojumu sniedzēju atlases procedūras nolikumam DIENESTS:
      1. attiecībā uz minēto veselības aprūpes pakalpojumu vērtē IZPILDĪTĀJA darbības kvalitāti vienu reizi gadā atbilstoši DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā “Profesionāļiem” esošajā dokumentā [“Pozitronu emisijas tomogrāfijas ar datortomogrāfiju pakalpojuma sniedzēju darbības vērtēšanas kritēriji”](https://www.vmnvd.gov.lv/lv/sekundaro-ambulatoro-veselibas-aprupes-pakalpojumu-liguma-paraugs-0) ietvertajiem kritērijiem;
      2. atbilstoši veiktajam darbības kvalitātes vērtējumam ir tiesīgs pārskatīt Līguma nosacījumus vai izbeigt Līgumu pirms termiņa par ambulatoro PET/DT pakalpojuma sniegšanu, ja vērtēšanas kritēriji nav izpildīti vai ir izpildīti nepilnīgi;
      3. var mainīt vai papildināt DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā “Profesionāļiem” esošajā dokumentā [“Pozitronu emisijas tomogrāfijas ar datortomogrāfiju pakalpojuma sniedzēju darbības vērtēšanas kritēriji”](https://www.vmnvd.gov.lv/lv/sekundaro-ambulatoro-veselibas-aprupes-pakalpojumu-liguma-paraugs-0) ietvertos kritērijus, par to rakstiski informējot IZPILDĪTĀJU.